Pak só ŉ gesonde kosblikIzelle Hoffman (Foto: Verskaf) Deur: Janie Monsieur ’n Jong kind is totaal afhanklik van sy ouers wanneer dit kom by die kos wat hy of sy eet. Die onus rus dus op die ouer om seker te maak dat kinders gesond is en gesonde eetgewoontes kweek. Om ŉ gesonde kosblik te pak is nie altyd ŉ maklike taak nie, en daarom is ons hier om te help. Die bekende leefstylsjef Izelle Hoffman het gesê ouers het ŉ groot verantwoordelikheid wanneer dit by kinders se gesondheid kom. “Dit is ŉ ouer se verantwoordelikheid om seker te maak hul kinders eet die regte goed, ek kan nie genoeg klem daarop sit nie. Groente eet moet wees soos om tande te borsel in die oggend. Jy moet kinders van kleins af skool om die regte goed te eet,” het Hoffman gesê. “Tot en met twee jaar oud is ŉ kind óf honger óf hy is nie honger nie. Hy weet nie wat hy eet nie, en hy kan dit ook nie vergelyk met iets anders nie. As hy honger is, gaan hy dit eet. En dit is waar die verantwoordelikheid by die ouer lê om goeie, gesonde beginsels van kleins af te kweek.” Hoffman sê daar is baie druk op ouers om ŉ lekker kosblik te pak, omdat kinders in hul maatjies se kosblikke kyk en dan dieselfde as die een langs hom wil hê. Hoffman stel voor dat jy groente op ŉ lekkerder manier voorberei vir ŉ kosblik. “ŉ Kind is ŉ snaakse ding, as jy vir ŉ kind sê hy moet sy brokkoli eet voordat hy lekkergoed kan kry, gaan hy sekerlik die brokkoli iewers op die speelgrond weggooi.” “Mens kan byvoorbeeld patat-bruintjies maak. Patat is ŉ natuurlike anti-inflammatoriese groente, en as jy dit op ŉ sekere manier gaarmaak, kan jy dit baie lekker maak.” Hoffman se patat-bruintjie-resep kan hier gekry word. Hoffman sê ŉ kosblik hoef nie ongesond te wees nie. Patat-sjokolade-bruintjies (Foto: Verskaf) “Klein frittatas is baie lekker om vir kinders in te pak skool toe. Dit lyk ook lekker! Biltong en amandels is ook baie goed. Ek sal voorstel dat daar altyd ŉ vleisie in die kosblik is. ŉ Gebraaide hoenderborsie wat in repies gesny is, is baie lekker en nét so lekker koud,” het sy gesê. “Jy kan ook bietjie druiwe insit, maar te veel vrugte is nie goed nie, want dit het baie suiker in. Ek dink baie kinders is hiperaktief omdat hulle onbewustelik verskriklik baie suiker eet, en ouers moet bewus raak daarvan. Enige vrug wat ŉ vitamien C-inhoud het, soos byvoorbeeld lemoene of nartjies, is goed, veral nou in die winter.” Hoffman het gesê as jy ŉ broodjie wil inpak, is dit beter om eerder ŉ lae GI-broodjie te koop, of om volgraan- of suurdeegbroodjies te gebruik. “Brood op die rakke het deesdae so baie verskillende bestanddele in, en brood is veronderstel om slegs vier bestanddele te bevat. As jy die plastiekpakkie waarin die brood verkoop word gaan lees, is daar eintlik baie bestanddele in. Ek dink dit is beter om terug te gaan na die basiese manier van kosmaak,” het sy gesê. Moet ook nie vir jou kinders te veel suiwel inpak nie, want dit kan veral in die winter probleme veroorsaak. “Mense pak maklik te veel suiwel, want daar is jogurt en ŉ kasie en dalk nog suiwel in die kosblik, maar baie kinders kry sinusprobleme en ŉ loopneus, veral nou in die winter. En dan is dit baie keer al die suiwel wat die kind geëet het.” “Probeer net altyd een stap in die regte rigting doen, dan is jy alreeds een stap verder,” het Hoffman gesê.